Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 223/06)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”Casciotta d’Urbino”

EU-nro: PDO-IT-0005-AM01 – 30.7.2018

SAN (X) SMM ( )

1. Hakijaryhmä ja oikeutettu etu

Consorzio di Tutela Casciotta d’Urbino DOP [suojattua alkuperänimitystä ”Casciotta d’Urbino” suojeleva yhteenliittymä], Via Corbara 81, 61030 Colli Metauro (Pesaro e Urbino, Italia), p. +39 0721879832, f. +39 0721879807; sähköposti: casciottadiurbino@.it

Suojattua alkuperänimitystä ”Casciotta d’Urbino” suojelevan yhteenliittymän muodostavat Casciotta d’Urbino -juuston valmistajat. Se on 14. lokakuuta 2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☐ Yhteys maantieteelliseen alkuperään

☒ Merkinnät

☒ Muu: eritelmän pykälät on nimetty uudelleen, ja muutamia nimitystä ja tarkastuselintä koskevia pykäliä on lisätty;

4. Muutoksen/muutosten tyyppi

☐ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☒ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutos/muutokset

Suojattu alkuperänimitys ”Casciotta d’Urbino” on rekisteröity komission asetuksen (EY) N:o 1107/96 mukaisesti neuvoston asetuksen (ETY) N:o 2081/92 17 artiklassa säädettyä menettelyä noudattaen.

Tarkempia tietoja kyseisestä suojatusta alkuperänimityksestä on 4. elokuuta 1993 annetussa maa- ja metsätalousministeriön asetuksessa, yhteenvedossa ja viisisivuisessa raportissa.

Tässä muutoksessa kaikkien näiden asiakirjojen sisältämät tiedot sisällytetään tuote-eritelmään, jolloin eritelmästä tulee asetuksen säännösten mukainen.

Tuotteen kuvaus

Muutos koskee eritelmän (4. elokuuta 1995 annettu maa- ja metsätalousministeriön asetus) 2 §:ää, joka on nyt yhtenäisen asiakirjan 3.2 kohta.

— Juustotahkojen korkeuden ylärajaa nostetaan.

Voimassa oleva teksti on:

”Tahkon korkeus on 5–7 senttimetriä”.

Se korvataan seuraavasti:

”Tahkon korkeus on 5–9 senttimetriä”.

Vuosien varrella tehdyissä tarkastuksissa on käynyt ilmi, että juustotahkot voivat olla korkeampia kuin nykyisessä eritelmässä mainitut seitsemän senttimetriä, mutta halkaisijaa ja painoa koskevat vaatimukset pysyvät muuttumattomina.

Mittaa tarkistetaan, jotta juustoja ei voida katsoa vaatimusten vastaisiksi vain siksi, että tuote-eritelmän laadinnassa on tapahtunut virhe lähinnä koska käytettävissä olleet tiedot eivät ole vastanneet täysin Casciotta d’Urbino -juuston tosiasiallisia valmistusolosuhteita.

— Lisätään seuraava virke: ”Juuston pinnoittamiseen voidaan käyttää kaikkia sovellettavien sääntöjen mukaisia aineita. Juuston ulkopinta (kuori) ei ole syötävä.”

Vaikka tätä useiden juustonvalmistajien soveltamaa käytäntöä ei ole kielletty nykyisessä eritelmässä, tämän tarkennuksen katsotaan olevan tarpeellinen.

Maantieteellinen alue

Maantieteellinen alue on mukautettu vastaamaan hallinnollisia muutoksia, joiden johdosta tietyt kunnat kuuluvat Riminin maakuntaan. Eritelmän (4. elokuuta 1995 annettu maa- ja metsätalousministeriön asetus) 1 §, yhteenvedon f kohta, yhtenäisen asiakirjan 4 kohta.

Voimassa oleva sanamuoto on:

””Casciotta d’Urbino” valmistetaan ja kypsytetään Pesaro e Urbinon maakunnassa, josta myös käytettävä maito on peräisin.”

Se korvataan seuraavasti:

””Casciotta d’Urbino” valmistetaan ja kypsytetään Pesaro e Urbinon maakunnassa sekä Riminin maakunnassa sijaitsevissa Novafeltrian, Talamellon, Sant’Agata Feltrian, Casteldelcin, Maiolon, San Leon ja Pennabillin kunnissa. Myös käytettävä maito on peräisin tältä alueelta.”

Maantieteellinen alue ei ole muuttunut, mutta jotkut kunnat, jotka nimityksen rekisteröinnin aikaan kuuluivat Pesaro e Urbinon maakuntaan, kuuluvat nyt Riminin maakuntaan.

Alkuperätodisteet

Eritelmään lisätään erityinen alkuperätodisteita koskeva pykälä, jota ei ollut voimassa olevassa eritelmässä.

Pykälä kuuluu seuraavasti:

”4 §

Alkuperätodisteet

Kaikkia tuotantovaiheita valvotaan ja tulevat ja lähtevät määrät kirjataan. Näin varmistetaan tuotteiden jäljitettävyys, johon pyritään myös kirjaamalla maataloustuottajat, juustomestarit, kypsytystilat, leikkaajat ja pakkaajat tarkastuselimen pitämään rekisteriin sekä varmistamalla, että kaikki tuotetut määrät ilmoitetaan ripeästi. Tarkastuselin tarkastaa eritelmän ja asianmukaisen tarkastussuunnitelman mukaisesti kaikki rekistereihin merkityt henkilöt ja yhteisöt.”

Kun tuote-eritelmään lisätään alkuperätodisteita koskevat tiedot, siitä tulee asetuksen (EU) N:o 1151/2012 mukainen.

Tuotantomenetelmä

— Tuote-eritelmän 2 §:n ensimmäistä momenttia on muutettu poistamalla seuraavat: — juuston kuvaus ilmauksella ”osittain keitetty juusto”; — ilmaus ”kahdesta päivittäisestä lypsystä”.

Voimassa oleva sanamuoto on seuraava:

””Casciotta d’Urbino” on 3 §:ssä kuvatulta alueelta peräisin oleva osittain keitetty juusto, joka on valmistettu maidosta, josta 70–80 prosenttia on lampaan täysmaitoa ja 20–30 prosenttia kahdessa päivittäisessä lypsyssä saatua lehmän täysmaitoa.”

Se korvataan seuraavalla tekstillä:

””Casciotta d’Urbino” on 3 §:ssä kuvatulta alueelta peräisin oleva juusto, joka on valmistettu maidosta, josta 70–80 prosenttia on lampaan täysmaitoa ja 20–30 prosenttia lehmän täysmaitoa.”

Syy ilmauksen ”osittain keitetty” poistamiseen on, että ”Casciotta d’Urbino” ei yleisimmin käytetyissä luokitteluissa täytä ”osittain keitetyn juuston” (formaggio a pasta semicotta) määritelmää. Vuosien saatossa tästä määritelmästä on koitunut ongelmia valvontavaiheessa. Poistamalla kyseinen ilmaus saadaan korjattua voimassa olevan eritelmän epätarkkuus muuttamatta kuitenkaan tuotteen erityisyyttä tai ominaispiirteitä.

Poistamalla viittaus kahteen päivittäiseen lypsyyn on tarkoitus antaa mahdollisuus lypsyrobottien käyttöön.

Vuosien varrella tehtyjen testien perusteella juustolla on tuote-eritelmässä määritetyt ominaisuudet, kun sillä on valvonnassa todettu olevan vaatimusten mukainen rasva-kaseiinisuhde. Lypsyrobottien käyttö ei teknisesti tai tieteellisesti katsoen vaikuta maidon ominaisuuksiin, mutta parantaa eläinten hyvinvointia.

— Eritelmään sisällytetään karjarotuja ja niiden ravintoa koskevat yksityiskohtaiset tiedot, jotka tähän asti ovat olleet vain suojattua alkuperänimitystä ”Casciotta d’Urbino” suojelevan yhteenliittymän hallussa olevissa asiakirjoissa.

Nimityksen ”Casciotta d’Urbino” rekisteröintiasiakirjassa tarkoitettu luettelo karjaroduista ei ole tyhjentävä, vaan sitä voidaan pitää suuntaa-antavana luettelona niistä lammasroduista, joita tiloilla rekisteröintiajankohtana oli.

Komission saamissa rekisteröintihakemuksen liitteenä olevissa asiakirjoissa ei mainita nautarotuja, mutta siinä mainitaan seuraavat lammasrodut: Sarda, Sopravvissana, Gentile di Puglia, Vissana ja Merino.

Tuottajayhdistyksen kattavammissa ja tarkemmissa asiakirjoissa mainitaan seuraavat

lammasrodut: Sarda, Sopravvissana, Gentile di Puglia, Merino, Comisana, Massese, Vissana, Cornella Bianca, Fabrianese, Pinzirita ja näiden rotujen risteytykset;

nautarodut: Frisona Italiana, Bruna Italiana, Pezzata Rossa, Jersey ja näiden rotujen risteytykset.

Näin ollen tuote-eritelmään lisätään ehdotetussa sanamuodossa täydellinen luettelo niistä lammas- ja nautaroduista, joiden maitoa käytetään Casciotta d’Urbino -juuston valmistuksessa.

Myös seuraavien lammasrotujen lisäämistä ehdotetaan: Delle Langhe, Lacuane ja Assaf.

Edellä mainittujen lajien lisääminen on perusteltua myös siksi, että ne ovat sopeutuneet osittaiseen suojassa pitoon. Alueella liikkuvat sudet ovat jo noin kymmenen vuoden ajan hyökänneet toistuvasti maatiloille jopa päiväsaikaan aiheuttaen suurta tuhoa. Tämän seurauksena tilalliset ovat joutuneet vähentämään laidunaikoja ja tarvittaessa suosimaan paremmin suojissa pitoon sopeutuneita rotuja.

Lisätään seuraava uusi teksti:

”Lammasrodut ovat Sarda, Sopravvissana, Gentile di Puglia, Merino, Comisana, Massese, Vissana, Cornella Bianca, Fabrianese, Delle Langhe, Lacaune, Assaf, Pinzirita ja näiden rotujen risteytykset.

Lehmänmaidon on oltava peräisin seuraavista nautaroduista: Frisona Italiana, Bruna Italiana, Pezzata Rossa, Jersey ja näiden rotujen risteytykset.”

Rehun osalta tekstissä todetaan seuraavaa:

”Karjaa voidaan pitää suojassa tai laitumella.

Tuore- tai kuivarehusta, rehuaineista tai tiivisterehusta muodostuvasta lypsylehmien pääasiallisesta ravinnosta vähintään 50 prosenttia on peräisin 3 §:ssä yksilöidyltä alkuperäalueelta, ja sitä annetaan lypsäville tai ummessa oleville lehmille sekä yli seitsemän kuukauden ikäisille hiehoille. Vähintään 75 prosenttia päivittäin tarvittavan rehun kuiva-aineesta on saatava 3 §:ssä yksilöidyllä maidon tuotantoalueella tuotetusta rehusta. Rehuna sallitaan pysyviltä tai tilapäisiltä laitumilta peräisin oleva tuorerehu, rehukasvit, pellossa kuivatuista rehukasveista saatu heinä, viljansänki, nurmisäilörehu, revitty rehu ja esikuivattu heinä. Sallittuja rehuaineita ovat vilja ja viljatuotteet, maissikakut, öljysiemenet ja niistä jalostetut tuotteet, mukulat ja juurekset, kuivarehu, sokeriteollisuuden valmisteet, kuten sokerijuurikasjätemassa ja/tai siitä valmistetut tuotteet ainoastaan teknologisina lisäaineina ja makuaineina niin, että ne muodostavat enintään 2,5 prosenttia päivittäisen annoksen kuiva-aineesta. Lisäksi sallitaan palkokasvien siemenet ja johanneksenleipäpuun kuivatut palot ja niistä saadut valmisteet, rasvat, voimassa olevassa lainsäädännössä sallitut kivennäissuolat ja lisäaineet, kuten vitamiinit, hivenaineet, aminohapot, aromiaineet ja hapettumisenestoaineet, mutta ainoastaan luonnolliset tai luonnollisen kaltaiset hapettumisenestoaineet ja aromiaineet. Myös kuolleen eli inaktiivisen panimohiivan käyttö elintarvikelisäaineiden esiseoksissa on sallittu.

Lampaan pääasiallinen ravinto koostuu tuoreista tai säilötyistä laidun- ja niittykasveista, rehusta ja/tai tiivisteistä, ja siitä vähintään 50 prosenttia on oltava peräisin 3 §:ssä määritellyltä alkuperäalueelta. Vähintään 75 prosenttia päivittäin tarvittavan rehun kuiva-aineesta on saatava 3 §:ssä yksilöidyllä maidon tuotantoalueella tuotetusta rehusta.

Kummankaan eläintyypin syömä rehu ei ole kokonaisuudessaan peräisin maantieteelliseltä alueelta, koska maanviljelystä luopumisen ja maantieteellisten ja ilmasto-olosuhteiden vuoksi alue ei pysty nyt eikä sen odoteta tulevaisuudessa pystyvän täyttämään täysin tilojen tarpeita. Koska rehua ei pystytä korvaamaan muulla kyseiseltä alueelta peräisin olevalla huippulaatuisella rehulla, on tarpeen sallia alueen ulkopuolelta tuotavan rehun, tiivisteiden ja täydennysrehun käyttö. Nämä tuotteet ovat hyvin hajoavia ja liukenevia (ravinnon partikkelikoko on alle 0,8 mm), ja niistä saa energiaa (joka koostuu lähinnä varastohiilihydraateista, kuten tärkkelyksestä) ja helposti saatavilla olevaa proteiinia mikrobiomille. Koska niiden tehtävä rajoittuu mikrobiomia tukevaan fysiologiseen toimintoon, ne eivät vaikuta maidon ja Casciotta d’Urbino -juuston ominaisuuksiin. Täyttävä, rehupohjainen ravinto, jossa 75 prosenttia päivittäisen annoksen sisältämän rehun kuiva-aineesta on tuotettu alueella, antaa leimansa raaka-aineen ja valmiin tuotteen kemiallisille ja aistinvaraisille ominaisuuksille. Se on siis olennainen tekijä, joka yhdistää toisiinsa raaka-aineen, valmiin tuotteen ja maantieteellisen alueen.”

Tällä muutoksella tuote-eritelmästä tehdään asetuksen (EU) N:o 1151/2012 mukainen.

— Muutetaan voimassa olevan eritelmän 2 §:n a momentti:

Tässä pykälässä määritetään, että maito voi olla raakaa tai pastöroitua. Siinä sallitaan myös hapatteiden käyttö. Myös juustomassan puristamisen jälkeistä vaihetta kuvaava virke on muutettu.

Voimassa oleva sanamuoto on:

”Lampaan- ja lehmänmaito juoksetetaan nestemäisellä ja/tai jauheen muodossa olevalla juoksetteella noin 35 celsiusasteessa. Juustot puristetaan soveltuviin muotteihin käsin juustolle ominaisella tekniikalla.”

Teksti korvataan seuraavasti:

”Raaka tai pastöroitu lampaan- ja lehmänmaito juoksetetaan nestemäisellä ja/tai jauheen muodossa olevalla juoksetteella noin 35 celsiusasteessa. Myös hapatteita voidaan käyttää. Juustomassa täytetään soveltuviin muotteihin, joissa siitä puristetaan pois hera.”

Koska voimassa olevassa eritelmässä ei mainita, onko maidon oltava raakaa vai lämpökäsiteltyä, katsottiin olevan paikallaan (myös asianmukaisen valvonnan mahdollistamiseksi) tarkentaa, että käytettävä maito voi olla joko raakaa tai lämpökäsiteltyä. Tämä on aina kuulunut Casciotta d’Urbino -juuston valmistuskäytäntöön.

Viime vuosina tapahtunut maidon mikrobiologisten ominaisuuksien yleinen paraneminen on vähentänyt merkittävästi maidon sisältämien bakteerien määrää ja aiheuttanut eräissä tapauksissa ongelmia juoksettumis- ja kypsymisvaiheessa. Näiden mahdollisten ongelmien ratkaisemiseksi eritelmään on lisätty mahdollisuus käyttää maitohappokäytteitä.

— 2 §:n b momenttia on muutettu.

Voimassa oleva teksti kuuluu seuraavasti:

”Juustomestarit voivat joko kuivasuolata juustot tai vaihdella upposuolauksen ja kuivasuolauksen välillä. Juustojen annetaan kypsyä niiden koosta riippuen 20–30 vuorokautta 10–14 celsiusasteen lämpötilassa kosteuden ollessa 80–90 prosenttia.”

Teksti korvataan seuraavasti:

”Suolaus: Juustomestarit voivat joko kuivasuolata tai upposuolata juustot. Juustojen annetaan kypsyä niiden koosta riippuen 15–30 vuorokautta 8–14 celsiusasteen lämpötilassa kosteuden ollessa 80–90 prosenttia.”

Suolaustapoja koskevan kuvauksen sanamuotoa on muutettu, vähimmäiskypsytysaikaa on lyhennetty 20:stä 15 päivään ja kypsytyksen vähimmäislämpötilaa on laskettu kymmenestä kahdeksaan celsiusasteeseen.

Käyttäessään eritelmässä sanaa ”vaihdella” valmistajat tarkoittivat suolaustapojen olevan toistensa vaihtoehtoja, eli että juustomestarit voivat valita niiden välillä. Siksi tämän valmistusvaiheen kuvausta päätettiin yksinkertaistaa väärinkäsitysten välttämiseksi.

Tuotantoprosessia on parantanut juuston valmistajien käyttämien tekniikoiden kehitys vuosien varrella, mukaan lukien tuotannon mukauttaminen terveyttä ja hygieniaa koskevaan EU:n lainsäädäntöön, joten Casciotta d’Urbino -juuston tuote-eritelmässä määritettyjen vaatimusten täyttymiseen riittää lyhyempi kypsytysaika.

Kypsytyslämpötilan alentaminen oli tarpeen, koska tarkempien lämpömittarien käytön yhteydessä viime vuosina Casciotta d’Urbino -juuston kypsytyspaikoissa on käynyt ilmi, että parametria on tarpeen tarkistaa, jotta tuotetta ei katsottaisi Casciotta d’Urbino -juuston ominaisuuksia vastaamattomaksi.

Yhteys maantieteelliseen alueeseen

Eritelmässä on myös oltava oma pykälänsä yhteydestä maantieteelliseen alueeseen, joka on tähän asti mainittu ainoastaan yhteenvedossa. Yhteenvedon d ja f kohdassa olevat tiedot on siksi sisällytettävä eritelmään 6 §:ksi, jonka nimeksi tulee ”Yhteys maantieteelliseen alueeseen”. Eritelmään on lisätty myös EU:n asetuksessa edellytettäviä tietoja.

Lisätään pykälä seuraavasti:

”6 §

Yhteys maantieteelliseen alueeseen

Yhteys maantieteelliseen alueeseen perustuu erityisiin paikallisiin maaperä- ja ilmasto-olosuhteisiin sekä maatalouskäytäntöihin, joissa hyödynnetään lähinnä paikallisia laitumia. Huonontuneiden tai huonontuvien laitumien järkevä käyttö ehkäisee ylihyödyntämistä ja parantaa laitumien ominaisuuksia, koska sillä varmistetaan maa-, metsä- ja laiduntalouden parempi tasapaino. Yksi edistävä tekijä on kasvintuotannon laajaperäistäminen, joka maa- ja metsätalousmaiden ylläpidon varmistamisen lisäksi vaikuttaa niiden koostumukseen, mikä antaa maidolle ja juustolle niiden luonteenomaisen aromin ja maun. Ihmisen merkittäviin vaikutuksiin alueella kuuluvat juuston historia ja sen laaja levinneisyys kautta määritetyn alueen.

Erityisesti on mainittava jo 1500-luvulla alkanut lampaiden ja nautojen tilahoito, jota Montefeltron ja Roveren herttuat suosivat keinona rajoittaa siirtolaiduntamista maillaan.

Määritetyllä alueella on runsaasti mainintoja juustosta jo renessanssiajalta.

Tuotteen erityisyys johtuu sen koosta, painosta ja kannan korkeudesta, joilla on läheinen yhteys Urbanian alueella tyypillisesti käytettäviin terrakotta- ja saviastioihin, joissa on suljettu, kupera pohja ja pieni heranpoistoreikä.

Toinen erityisominaisuus on juuston valmistuksessa käytettävän maitoseoksen koostumus (70 prosenttia lampaanmaitoa ja 30 prosenttia lehmänmaitoa).

Tuotantomenetelmät, vuosisataiset perinteet sekä ilmasto- ja ympäristöolosuhteet antavat tuotteelle sille tunnusomaiset aistinvaraiset ja kaupalliset ominaisuudet. Casciotta d’Urbino -juustolla on ohut kuori, josta juuston kypsyttyä tulee tyypillisen oljenkeltainen. Kun juustoa leikataan, paljastuu vaalean oljenkeltainen sisus, jonka rakenne on pehmeä ja mureneva ja jossa on hajallaan olevia reikiä (”buchini”, joita muodostuu luonnollisen kaasunmuodostuksen tuloksena). Koska ”Casciotta d’Urbino” ei ole täysin kypsää, siinä on jäljellä tuoreelle maidolle tyypillinen maku, joka on parhaiten havaittavissa sen raikkaassa ja aromaattisessa tuoksussa. ”Casciotta d’Urbino” on makea, täyteläinen ja miellyttävän hapan juusto, mikä on tyypillistä lampaan- ja lehmänmaidolle.”

Merkinnät

Tuotteen merkintöjä ja markkinointia koskevaa pykälää laajennetaan (voimassa olevan eritelmän 3 §, ehdotetun eritelmän 8 §). SAN-tunnuksessa mainitut tiedot, jotka tähän asti on kuvattu liitteessä, sisällytetään nyt myös tuote-eritelmän tekstiin.

Nykyinen sanamuoto on seuraava:

”Kuluttajien käyttöön tullessaan suojatun alkuperänimityksen ”Casciotta d’Urbino” saaneessa juustossa on oltava liitteessä A (erottamaton osa tätä asetusta) esitetty tunnus takuuna siitä, että se on kaikkien asiaankuuluvien oikeudellisten vaatimusten mukainen.”

Se korvataan seuraavasti:

”SAN-tunnuksella ”Casciotta d’Urbino” varustetut juustot luovutetaan kulutukseen kokonaisina tai paloina.

Tietomerkintä on kiinnitettävä myytävän tuotteen jommallekummalle tasaiselle sivulle.

Tuotteen tunnuksen, EU:n tunnuksen ja (EU:n sääntöjen mukaisen) erityisen sanamuodon sekä lainsäädännössä edellytettävien tietojen lisäksi merkinnässä on oltava selkein ja helposti luettavin kirjaimin myös seuraava tiedot:

— ”Casciotta d’Urbino”, jota ei saa kääntää, ja sen jälkeen lyhenne ”DOP” (tai ”SAN”) tai mahdollisesti käännettynä koko ilmaus ”Denominazione di Origine Protetta” (suojattu alkuperänimitys);

— juustomestarin, kypsytystilojen ja pakkaajan nimi, toiminimi ja osoite.

Tuote voidaan myydä tyhjiöpakattuna, joko kokonaisena tai paloina.

Nimiin, yrityksiin tai tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai kuluttajaa harhaan johtavia. Lisäksi on sallittua käyttää muita totuudenmukaisia ja todennettavissa olevia viittauksia, jotka ovat voimassa olevien säännösten nojalla sallittuja ja jotka eivät ole ristiriidassa tuote-eritelmän tarkoituksen ja sisällön kanssa.

Tunnuksessa on yksinkertainen kuva juustotahkosta, josta on leikattu irralleen neljännes. Juustossa on kahta oljenkeltaista väriä (pantone 102 ja pantone 100), ja sen reunat ovat siniset (pantone Reflex Blue).

Juustotahkon alta pilkottaa pyrstönmuotoinen punaisen (pantone 032) nauhan pää.

Tunnuksen yläosassa ovat sanat ”Casciotta d’Urbino” puoliympyrän muodossa (kirjaintyyppinä Futura Bold, värinä pantone Reflex Blue).

Tunnus voidaan mukauttaa eri käyttötilanteisiin.”

Pykälää parannetaan sisällyttämällä siihen tietoja, jotka tekevät siitä kattavamman ja kuluttajalle helpomman ymmärtää.

Muu

— Eritelmään lisätään erityinen tuotteen nimeä koskeva pykälä, jota ei ollut voimassa olevassa eritelmässä.

Pykälä kuuluu seuraavasti:

”1 § Suojattua alkuperänimitystä (SAN) ”Casciotta d’Urbino” voidaan käyttää vain juustosta, joka täyttää tässä tuote-eritelmässä esitetyt edellytykset ja vaatimukset.”

— Eritelmään lisätään erityinen tarkastuselintä koskeva pykälä, jota ei ollut voimassa olevassa eritelmässä.

Uusi pykälä kuuluu seuraavasti:

”7 §

Tarkastukset

Tarkastuselin tarkastaa asetuksen (EU) N:o 1151/2012 mukaisesti, että tuote täyttää tuote-eritelmän vaatimukset.

Tuotteen vaatimustenmukaisuuden tarkastaa Marchen elintarvike- ja maatalousviraston (ASSAM) julkinen tarkastusviranomainen (APC) (Via dell’Industria n. 1, I-60027 Osimo Stazione (Ancona, Italia), p. +39 0718081, f. +39 07185979, sähköposti direzione@assam.marche.it).”

Tällä muutoksella tuote-eritelmästä tehdään asetuksen (EU) N:o 1151/2012 mukainen.

— Eritelmän pykälien nimet on muutettu ja eritelmään on lisätty tarkastuselintä koskevia pykäliä, joten sen rakenne on nyt seuraava:

1 § Nimi, 2 § Tuotteen ominaispiirteet, 3 § Tuotantoalue, 4 § Alkuperätodisteet, 5 § Tuotantomenetelmä, 6 § Yhteys maantieteelliseen alueeseen, 7 § Tarkastukset, 8 § Pakkaus ja merkinnät.

Tämän muutoksen ansiosta eritelmään voidaan sisällyttää kaikki asetuksessa edellytettävät tiedot ja eritelmästä tulee helppolukuisempi.

YHTENÄINEN ASIAKIRJA

”Casciotta d’Urbino”

EU-nro: PDO-IT-0005-AM01 – 30.7.2018

SAN (X) SMM ( )

1. [SAN:n tai SMM:n] nimi tai nimet

”Casciotta d’Urbino”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotetyyppi

Luokka 1.3 Juustot

3.2 Kuvaus 1 kohdassa nimetystä tuotteesta

SAN-merkinnän ”Casciotta d’Urbino” saaneella juustolla on kulutukseen saatettaessa seuraavat ominaisuudet:

muoto: matala sylinterimäinen juustotahko, jossa on pyöreät reunat;

mitat: halkaisija 12–16 senttimetriä ja korkeus 5–9 senttimetriä;

paino: koosta riippuen 800–1 200 grammaa;

ulkonäkö: ohut, noin 1 millimetrin paksuinen kuori, joka on kypsytysprosessin lopussa oljenkeltainen;

juuston sisus: sisus on koostumukseltaan pehmeä ja mureneva, siinä on hajallaan olevia reikiä ja leikkauspinta on vaalean oljenkeltainen;

maku: mieto maku, joka on tyypillinen käytetyille juustonvalmistuskäytännöille;

rasvan osuus kuiva-aineesta: vähintään 45 prosenttia. Tuote on tarkoitettu pöytäjuustoksi.

Juuston pinnoittamiseen voidaan käyttää kaikkia sovellettavien sääntöjen mukaisia aineita. Juuston ulkopinta (kuori) ei ole syötävä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

”Casciotta d’Urbino” on juusto, jonka valmistukseen on käytetty 70–80 prosenttia lampaan täysmaitoa ja 20–30 prosenttia lehmän täysmaitoa.

Sallitut lammasrodut ovat Sarda, Sopravvissana, Gentile di Puglia, Merino, Comisana, Massese, Vissana, Cornella Bianca, Fabrianese, Delle Langhe, Lacaune, Assaf, Pinzirita ja näiden rotujen risteytykset.

Lehmänmaidon on oltava peräisin seuraavista nautaroduista: Frisona Italiana, Bruna Italiana, Pezzata Rossa, Jersey ja näiden rotujen risteytykset.

Karjaa voidaan pitää suojassa tai laitumella.

Vähintään 50 prosenttia lypsykarjan pääasiallisesta ravinnosta, joka koostuu tuore- tai kuivarehusta, rehuaineista tai tiivisterehusta ja jota syötetään lypsäville tai ummessa oleville lehmille sekä yli seitsemän kuukauden ikäisille hiehoille, on oltava peräisin 4 kohdassa määritetyltä alkuperäalueelta. Vähintään 75 prosenttia päivittäin tarvittavan rehun kuiva-aineesta on saatava 4 kohdassa yksilöidyllä tuotantoalueella tuotetusta rehusta. Rehuna sallitaan pysyviltä tai tilapäisiltä laitumilta peräisin oleva tuorerehu, rehukasvit, pellossa kuivatuista rehukasveista saatu heinä, viljansänki, nurmisäilörehu, revitty rehu ja esikuivattu heinä. Sallittuja rehuaineita ovat vilja ja viljatuotteet, maissikakut, öljysiemenet ja niistä jalostetut tuotteet, mukulat ja juurekset, kuivarehu, sokeriteollisuuden valmisteet, kuten sokerijuurikasjätemassa ja/tai siitä valmistetut tuotteet ainoastaan teknologisina lisäaineina ja makuaineina niin, että ne muodostavat enintään 2,5 prosenttia päivittäisen annoksen kuiva-aineesta. Lisäksi sallitaan palkokasvien siemenet ja johanneksenleipäpuun kuivatut palot ja niistä saadut valmisteet, rasvat, voimassa olevassa lainsäädännössä sallitut kivennäissuolat ja lisäaineet, kuten vitamiinit, hivenaineet, aminohapot, aromiaineet ja hapettumisenestoaineet, mutta ainoastaan luonnolliset tai luonnollisen kaltaiset hapettumisenestoaineet ja aromiaineet. Myös kuolleen eli inaktiivisen panimohiivan käyttö elintarvikelisäaineiden esiseoksissa on sallittu.

Vähintään 50 prosenttia lampaille syötettävästä pääasiallisesta ravinnosta – tuoreet tai säilötyt laidun- ja niittykasvit, rehu ja/tai tiivisteet – on oltava peräisin yksilöidyltä maantieteelliseltä alueelta. Vähintään 75 prosenttia päivittäin tarvittavan rehun kuiva-aineesta on saatava 4 kohdassa määritetyllä maidon tuotantoalueella tuotetusta rehusta.

Kummankaan eläintyypin syömä rehu ei ole kokonaisuudessaan peräisin maantieteelliseltä alueelta, koska maanviljelystä luopumisen ja maantieteellisten ja ilmasto-olosuhteiden vuoksi alue ei pysty nyt eikä sen odoteta tulevaisuudessa pystyvän täyttämään täysin tilojen tarpeita. Koska rehua ei pystytä korvaamaan muulla kyseiseltä alueelta peräisin olevalla huippulaatuisella rehulla, on tarpeen sallia alueen ulkopuolelta tuotavan rehun, tiivisteiden ja täydennysrehun käyttö. Nämä tuotteet ovat hyvin hajoavia ja liukenevia (ravinnon partikkelikoko on alle 0,8 mm), ja niistä saa energiaa (joka koostuu lähinnä varastohiilihydraateista, kuten tärkkelyksestä) ja helposti saatavilla olevaa proteiinia mikrobiomille. Koska niiden tehtävä rajoittuu mikrobiomia tukevaan fysiologiseen toimintoon, ne eivät vaikuta maidon ja Casciotta d’Urbino -juuston ominaisuuksiin. Täyttävä, rehupohjainen ravinto, jossa 75 prosenttia päivittäisen annoksen sisältämän rehun kuiva-aineesta on tuotettu alueella, antaa leimansa raaka-aineen ja valmiin tuotteen kemiallisille ja aistinvaraisille ominaisuuksille. Se on siis olennainen tekijä, joka yhdistää toisiinsa raaka-aineen, valmiin tuotteen ja maantieteellisen alueen.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantoprosessin kaikkien vaiheiden (karjan kasvatuksen, lypsämisen, juustonvalmistuksen ja kypsytyksen) on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

SAN-tunnuksella ”Casciotta d’Urbino” varustetut juustot luovutetaan kulutukseen kokonaisina tai paloina. Tuote voidaan myydä tyhjiöpakattuna, joko kokonaisena tai paloina.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tietomerkintä on kiinnitettävä myytävän tuotteen jommallekummalle tasaiselle sivulle.

Tuotteen tunnuksen, EU:n tunnuksen ja (EU:n sääntöjen mukaisen) erityisen sanamuodon sekä lainsäädännössä edellytettävien tietojen lisäksi merkinnässä on oltava selkein ja helposti luettavin kirjaimin myös seuraava tiedot:

— ”Casciotta d’Urbino”, jota ei saa kääntää, ja sen jälkeen lyhenne ”DOP” (tai ”SAN”) tai mahdollisesti käännettynä koko ilmaus ”Denominazione di Origine Protetta” (suojattu alkuperänimitys);

— juustomestarin, kypsytystilojen ja pakkaajan nimi, toiminimi ja osoite.

Nimiin, yrityksiin tai tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai kuluttajaa harhaan johtavia. Lisäksi on sallittua käyttää muita totuudenmukaisia ja todennettavissa olevia viittauksia, jotka ovat voimassa olevien säännösten nojalla sallittuja ja jotka eivät ole ristiriidassa tuote-eritelmän tarkoituksen ja sisällön kanssa.

Tunnuksessa on yksinkertainen kuva juustotahkosta, josta on leikattu irralleen neljännes. Juustossa on kahta oljenkeltaista väriä (pantone 102 ja pantone 100), ja sen reunat ovat siniset (pantone Reflex Blue).

Juustotahkon alta pilkottaa pyrstönmuotoinen punaisen (pantone 032) nauhan pää.

Tunnuksen yläosassa ovat sanat ”Casciotta d’Urbino” puoliympyrän muodossa (kirjaintyyppinä Futura Bold, värinä pantone Reflex Blue).

Tunnus voidaan mukauttaa eri käyttötilanteisiin.

4. Maantieteellisen alueen tarkka rajaus

”Casciotta d’Urbino” valmistetaan ja kypsytetään Pesaro e Urbinon maakunnassa sekä Riminin maakunnassa sijaitsevissa Novafeltrian, Talamellon, Sant’Agata Feltrian, Casteldelcin, Maiolon, San Leon ja Pennabillin kunnissa. Myös käytettävä maito on peräisin tältä alueelta.

5. Yhteys maantieteelliseen alueeseen

Yhteys maantieteelliseen alueeseen perustuu erityisiin paikallisiin maaperä- ja ilmasto-olosuhteisiin sekä maatalouskäytäntöihin, joissa hyödynnetään lähinnä paikallisia laitumia. Huonontuneiden tai huonontuvien laitumien järkevä käyttö ehkäisee ylihyödyntämistä ja parantaa laitumien ominaisuuksia, koska sillä varmistetaan maa-, metsä- ja laiduntalouden parempi tasapaino. Yksi edistävä tekijä on kasvintuotannon laajaperäistäminen, joka maa- ja metsätalousmaiden ylläpidon varmistamisen lisäksi vaikuttaa niiden koostumukseen, mikä antaa maidolle ja juustolle niiden luonteenomaisen aromin ja maun. Ihmisen merkittäviin vaikutuksiin alueella kuuluvat juuston historia ja sen laaja levinneisyys kautta määritetyn alueen.

Erityisesti on mainittava jo 1500-luvulla alkanut lampaiden ja nautojen tilahoito, jota Montefeltron ja Roveren herttuat suosivat keinona rajoittaa siirtolaiduntamista maillaan.

Määritetyllä alueella on runsaasti mainintoja juustosta jo renessanssiajalta.

Tuotteen erityisyys johtuu sen koosta, painosta ja kannan korkeudesta, joilla on läheinen yhteys Urbanian alueella tyypillisesti käytettäviin terrakotta- ja saviastioihin, joissa on suljettu, kupera pohja ja pieni heranpoistoreikä.

Toinen erityisominaisuus on juuston valmistuksessa käytettävän maitoseoksen koostumus (70 prosenttia lampaanmaitoa ja 30 prosenttia lehmänmaitoa).

Tuotantomenetelmät, vuosisataiset perinteet sekä ilmasto- ja ympäristöolosuhteet antavat tuotteelle sille tunnusomaiset aistinvaraiset ja kaupalliset ominaisuudet. Casciotta d’Urbino -juustolla on ohut kuori, josta juuston kypsyttyä tulee tyypillisen oljenkeltainen. Kun juustoa leikataan, paljastuu vaalean oljenkeltainen sisus, jonka rakenne on pehmeä ja mureneva ja jossa on hajallaan olevia reikiä (”buchini”, joita muodostuu luonnollisen kaasunmuodostuksen tuloksena). Koska ”Casciotta d’Urbino” ei ole täysin kypsää, siinä on jäljellä tuoreelle maidolle tyypillinen maku, joka on parhaiten havaittavissa sen raikkaassa ja aromaattisessa tuoksussa. ”Casciotta d’Urbino” on makea, täyteläinen ja miellyttävän hapan juusto, mikä on tyypillistä lampaan- ja lehmänmaidolle.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Tuote-eritelmä on luettavissa kokonaisuudessaan osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.